Document ID: /roh_data/filtered/fineweb-2-filterrobots_roh.jsonl.gz/33103

Daniel Telli ha fatg ina bella carriera d'unihockey. Cumenzà sia carriera ha el a Trin, suenter ha el midà tar Torpedo Cuira, nua ch'el è er vegnì giugader naziunal. Tar Torpedo ha el dentant er cumenzà a consumar snus amez ils onns 90 cura ch'el aveva 23-24 onns. Quai saja stà cura ils emprims giugaders da la Svezia èn vegnids en Svizra a dar unihockey, sa regorda l'um che ha oz 49 onns. Blers giugaders svizzers hajan lura empruvà ina giada quest snus.
Tscherts han chalà da prender snus, auters han cuntinuà.
L'attatgader ha cuntinuà ed il snus ha accumpagnà el durant radund diesch onns da sia carriera. El menziuna dentant ch'el na haja betg prendì snus durant ils gieus. I saja stà insatge per prender spezialmain suenter ils trenaments u suenter ils gieus. Suenter in gieu gidava il snus a Daniel Telli da sa calmar. Sco tar blers congiugaders tutgavan quels plimatschs pitschens cun tubac simplamain tar il mintgadi.
El sa regorda dentant anc bain dal mument cura ch'el ha ditg: «Uss tanschi».
Jau avess stuì dumandar ina saira in giugader giuven sch'el haja in snus per mai. Lu ha quai sco fatg clic en il chau ch'i è in bun mument da chalar.
Mancà n'ha il snus betg suenter a l'um da Trin. E quai mussia ch'il tubac na ha mai gì in effect sin la prestaziun sportiva. Insatge è cler per Daniel Telli: Sch'el fiss anc ina giada 23-24 onns na cumenzass el betg anc ina giada a consumar questa droga che deriva da la Scandinavia.
RR actualitad 07:00